יושב ראש ועדת הבחירות, השופט חנן מלצר, קרא היום (ראשון) ליועץ המשפטי לממשלה ולממלא-מקום מפכ"ל המשטרה לחקור חשדות לזיופים בשתי קלפיות - אחת בעפולה ואחת בכיסרא-סמיע. מלצר גם קיבל לידיו הקלטות ממשקיפים מטעם הליכוד במגזר הערבי, שלמרות הביקורת שספגה מפלגת השלטון על כך שניסתה להרתיע ערבים מלהצביע, חלק מההקלטות מעלות סימני שאלה על טוהר הבחירות בכמה קלפיות.

לסיפורים הכי מעניינים והכי חמים – הצטרפו לפייסבוק שלנו

חבר ועדת קלפי: אתה בא לעבוד בשביל כסף?

משקיף מטעם הליכוד: כן, לעבוד

חבר ועדת קלפי: חשבנו לעשות שקלול של הקולות, של ההצבעות

משקיף מטעם הליכוד: מה זה אומר?

חבר ועדת קלפי: זה לאזן את הממוצע של ההצבעה, זה מתחת ל...

משקיף מטעם הליכוד: אני לא מבין, מה זאת אומרת.

חבר ועדת קלפי: אחוזי הצבעה נמוכים מאוד

משקיף מטעם הליכוד: או-קיי

חבר ועדת קלפי: חשבנו להוסיף קצת

משקיף מטעם הליכוד: לא, לא, אחי, לא רוצה להתעסק עם זה

חבר ועדת קלפי: אתה אל תתעסק, אתה כאילו לא ראית שום דבר

משקיף מטעם הליכוד: השם שלי רשום, אפשר לבדוק. אני מפחד מהדברים האלה. מצטער. מצטער אחי, תנסה במקומות אחרים, אני מפחד, השם שלי רשום שם

חבר ועדת קלפי: כולם שם כולם רשומים, כל אחד השם שלו רשום, אתה, כאילו שאתה הולך לשירותים וזהו, לא ראית שום דבר

משקיף מטעם הליכוד: אני לא רוצה, מפחד להסתבך, סליחה שאני מבאס אותך, אני באמת מפחד, זה פשוט נגד החוק

מסר את הקלטות, ח"כ דוד ביטן | צילום: מרים אלסטר, פלאש 90, חדשות

השופט מלצר סירב לבדוק בעצמו את הטענות שעלו בהקלטות שקיבל מחבר הכנסת דוד ביטן (הליכוד). במקום, הוא העביר גם אותן כמות שהן ליועמ"ש ולחקירת משטרה.

בתדרוך למטה השטח של המשקיפים שנשלחו לקלפיות במגזר הערבי, חמישה ימים לפני הבחירות, אמר השר יואב גלנט: "אנחנו יודעים שאנחנו שולחים אתכם למקומות שבהם יש סיכוי לזיוף בהיקפים הרבה יותר גבוהים, לכן אתם שם. עכשיו, מי שמזייף גם נכון להתעמת על העניין הזה, ולכן אני אומר, העימות לא יכול לחצות את סף הדיבור. אל תיכנסו לשום דבר פיזי".

משקיפי הליכוד עם מצלמות נסתרות בקלפי | צילום: דוברות חד"ש, חדשות

"אתה רוצה שניכנס לכלא?"

בהקלטה הבאה ניתן לשמוע שיחה לכאורה בין משקיף מטעם הליכוד לבין מי שבמפלגה טוענים שהוא חבר ועדת הקלפי שמנסה לזייף קולות.

משקיף מטעם הליכוד: זה לא שלי, זה לא הכתב שלי בשום אופן, אני לא חתמתי ככה בחיים

חבר ועדת קלפי: אז מי חתם עליך, יעני? בשבילך?

משקיף מטעם הליכוד: לא יודע

חבר ועדת קלפי: אבא שלי? אל תסתכל לי עכשיו חתמתי, לא חתמתי. תספור לי, יש טעות של 50, אני רוצה לדעת מה יש. אולי הוא החליף את החתימה שלו, מאיפה אני יודע מה עשה?

משקיף מטעם הליכוד: אולי עשיתם את זה בכוונה, מה, איך אנחנו יודעים?

חבר ועדת קלפי: נתניהו לא יעלה לא ב-50 ולא ב-20 ולא ב-100. אני לא מוותר על כל קול שנכנס. איך הגיעו החתימות שלך לא נכון? תספור

משקיף מטעם הליכוד: אתה יכול להגיד ...

חבר ועדת קלפי: אני לא יכול להגיד כלום. תספור

מי שניצח על מבצע הפעלת משקיפי הליכוד, חמושים במכשירי הקלטה ומצלמות נסתרות, היה משרד האסטרטגיה "קייזלר ענבר", שאחד השותפים בו, שגיא קייזלר, היה חלק ממהלך דומה ועצמאי ב-2015. הפעם, זה כבר היה בשליחות מפלגת השלטון.

חנן מלצר, יו"ר ועדת הבחירות | צילום: נועם ריבקין פנטון, פלאש 90, חדשות

בהקלטה אחרת נשמע משקיף טוען לפני אחד מחברי הוועדה שהחתימה שלו זויפה.

משקיף מטעם הליכוד: בקיצור, לא יקרה החלוקה הזו. יש חוק - מה אתה רוצה?

חבר ועדת קלפי: בסדר

משקיף מטעם הליכוד: אני לא מבין מה אתה רוצה? שניכנס לכלא? אני לא מבין מה אתה רוצה. זה פלילי.

חבר ועדת קלפי: זה לא פלילי

משקיף מטעם הליכוד: אח שלי, מה זה לא פלילי, מה אתה מתווכח. יש חוק, זה חוק - מה אתה רוצה?

המהלך של הליכוד ספג לא מעט ביקורת שלפיה מדובר היה בעיקר בניסיון להקטין את אחוזי ההצבעה במגזר הערבי. לצד ההקלטות בוצעו גם צילומים ממצלמות נסתרות, אותן הורה השופט מלצר להוציא כבר במהלך יום הבחירות. אבל מרגע שהחומרים ישנם, המשטרה כבר תצטרך להכריע אם יש בהם חשד לפלילים או לזיופים בבחירות לכנסת ה-21.